
Mély neuronhálók az akusztikus modellezésben

Az elmúlt néhány évtizedben a mesterséges neuronhálók számos változatát kipróbálták a beszédfelismerésben, általános elismertséget azonban csak a többrétegű perceptron-hálózatokra (MLP) épülő ún. hibrid HMM/ANN modellnek sikerült elérnie. Mindez megváltozni látszik azonban az ún. mély neuronhálók (deep neural nets) megjelenésével. A mély neuronhálót (és tanítási algoritmusát) 2006-ban publikálták először [1], a kezdeti cikkben képi alakfelismerési teszteket használtak demonstrációként. Az első cikk a mély neuronhálók beszédfelismerési alkalmazásáról 2009-ben jelent meg, melyben sikerült megdönteni az összes korábban elért felismerési pontosságot [2] egy közismert tesztfeladaton, a TIMIT adatbázison.
Dolgozatomban a mély neuronhálókra épülő akusztikus modelleket beszédhang-felismerési teszteken értékelem ki és vetem össze eddigi eredményekkel. Részletesen bemutatom a mély neuronhálók tanítási algoritmusát, amely két részből áll: egy felügyelet nélküli előtanításból és egy finomhangolásból. A tanuló adatbázisok nagysága és a tanítási algoritmus nagy időigénye miatt a saját implementációt GPU-n futtathatóvá tettem, ehhez CUDA-t használtam. Elsősorban a TIMIT adatbázison elért eredményeimet közlöm, mert a legtöbb cikk is ezt az adatbázist használja, így összevethetőek az eredményeimmel. Továbbá az akusztikus modelleket kiértékelem még két magyar nyelvű adatbázison (egy hangoskönyv és egy híradós adatbázis) is. 

